**Právna klinika pre občanov mesta Trnava I a II – priebeh predmetu a podmienky hodnotenia**

Právna klinika pre občanov mesta Trnava I a II je tzv. živou klinikou, v rámci ktorej sa študenti PF TU v Trnave dostávajú do priameho kontaktu s občanmi mesta Trnava ako osobami nastoľujúcimi právne problémy, pričom študenti pracujú pod dohľadom zodpovednej osoby (JUDr. Marek Maslák, PhD.). Komunikácia možných riešení právnych problémov s osobami, ktoré tieto problémy nastoľujú, nemá povahu poskytovania právnych služieb, ide len o poskytnutie základných právnych informácií (t. j. študentskú analýzu poskytnutých informácií osobou nastoľujúcou právny problém), v rámci tohto predmetu sa nevypracúvajú žiadne konkrétne návrhy, podania, žaloby a pod. Študenti sa zúčastňujú na poskytovaní právnych službách v priestoroch mesta Trnava zvyčajne vo dvojiciach spolu so zodpovednou osobou. Rozdelenie služieb si študenti so zodpovednou osobou dohodnú na začiatku semestra (počet služieb závisí od počtu študentov).

Študent si môže zapísať predmet Právna klinika pre občanov mesta Trnava II aj bez toho, aby absolvoval predmet Právna klinika pre občanov mesta Trnava I.

Viac informácií tu: <http://pravnekliniky.truni.sk/pravne-kliniky/pr%C3%A1vna-klinika-pre-ob%C4%8Danov-mesta-trnava>

Na Právnej klinike pre občanov mesta Trnava I a II sa budú študenti najčastejšie stretávať s občianskoprávnymi vecami, a to najmä s rodinnoprávnymi vecami (ako napríklad vyživovacia povinnosť rodičov k deťom, úprava výkonu rodičovských práv a povinností), so susedskými spormi, spotrebiteľským právom, otázkami spojenými s vlastníckym právom, ochranou osobnosti, zmluvným právom, bytovým právom. Študenti sa však budú stretávať aj s problémami z oblasti správneho práva či pracovného práva. Osobami nastoľujúcimi právne problémy môžu byť tiež poškodení v rámci trestného konania. Z tohto dôvodu budú študenti pracovať najmä s týmito právnymi predpismi:

1. zákon č. 40/1964 Zb. Občiansky zákonník v platnom znení
2. zákon č. 36/2005 Z. z. o rodine v platnom znení
3. zákon č. 182/1993 Z. z. o vlastníctve bytov a nebytových priestorov v platnom znení
4. zákon č. 160/2015 Z. z. Civilný sporový poriadok v platnom znení
5. zákon č. 161/2015 Z. z. Civilný mimosporový poriadok
6. zákon č. 50/1976 Zb. o územnom plánovaní a stavebnom poriadku (stavebný zákon) v platnom znení
7. zákon č. 71/1967 Zb. o správnom konaní (správny poriadok) v platnom znení
8. zákon č. 311/2001 Z. z. Zákonník práce v platnom znení
9. zákon č. 300/2005 Z. z. Trestný zákon v platnom znení
10. zákon č. 301/2005 Z. z. Trestný poriadok v platnom znení

Hodnotenie študentov bude posudzované na základe kvality účasti študenta pri poskytovaní právnych informácií osobám nastoľujúcim právne problémy (či už osobne pri komunikácii s osobami nastoľujúcimi právny problém, alebo v rámci vypracovania písomnej právnej informácie).